Vervatoxê Wezîrîya Karanê Teberî ya Iraqî Ehmed Sehafî pare kerd ke înan eşkerayîya Erdoganî 'Ma bi hemkarîya hukmatê Iraqî nê operasyonî kenê' zûre vete û ancî hişyarîye daye Tirkîya ke hêzanê xo Iraqî ra bianca.
Vervatoxê Wezîrîya Karanê Teberî ya Iraqî Ehmed Sehafî medyaya fermîye ya Iraqî rê vat: ''Wezîrîya Karanê Teberî ya Iraqî operasyonê leşkerî yê Tirkîya sey binpaykerdişê erdê Iraqî vînena. Coka no operasyon seba hemwelatîyanê Iraqî zerarî virazeno.''
Sehafî îfade kerd ke Wezîrîye venga baylozê Tirkîya dayo û mektubêka tûje pêşkêş kerda û no operasyon sey 'dişmenîye û provakasyon' pênase kerdo.
Wezîrîye waşt ke wa Tirkîya hêzanê xo Iraqî ra bianca. Sehafî dîyar kerd ke ê pabeyê cewabê mektube yê Tirkîya yê.
